b'\n_START_ARTICLE_\nKanterio spaustuv\xc4\x97\n_START_PARAGRAPH_\nKanterio spaustuv\xc4\x97\xc2\xa0\xe2\x80\x93 spaustuv\xc4\x97, 1736\xe2\x80\x931812\xc2\xa0m. veikusi Karaliau\xc4\x8diuje.\n_START_SECTION_\nIstorija\n_START_PARAGRAPH_\nSpaustuv\xc4\x99 \xc4\xafsteig\xc4\x97 Filipas Kristupas Kanteris (m. 1764\xc2\xa0m.). Nuo 1730\xc2\xa0m. jis prad\xc4\x97jo dirbti knygne\xc5\xa1iu. Spaustuv\xc4\x97 \xc4\x97m\xc4\x97 rentabiliai veikti, kai gauta privilegija leisti Biblij\xc4\x85 ir giesmynus \xc4\xafvairiomis kalbomis. F. Kanteris, 1736\xc2\xa0m. nusipirk\xc4\x99s B. Korvino-Kvasovskio spaustuv\xc4\x99, per\xc4\x97m\xc4\x97 jos tur\xc4\x97t\xc4\x85 privilegij\xc4\x85. 1763\xc2\xa0m. \xc4\xafmonei suteiktas Karali\xc5\xa1kosios spaustuv\xc4\x97s vardas. Mirus savininkui Kanterio spaustuv\xc4\x99 per\xc4\x97m\xc4\x97 jo s\xc5\xabnus D. Kristupas Kanteris (m. 1812\xc2\xa0m.), v\xc4\x97liau\xc2\xa0\xe2\x80\x93 pastarojo s\xc5\xabn\xc4\x97nui D. F. S. \xc5\xa0ulcui. 1812\xc2\xa0m. spaustuv\xc4\x97 pavadinta \xc5\xa0ulco spaustuve.\n_START_SECTION_\nLeidyba\n_START_PARAGRAPH_\nI\xc5\xa1 viso Kanterio spaustuv\xc4\x97je i\xc5\xa1spausdintos 25 lietuvi\xc5\xa1kos knygos bei smulk\xc5\xabs spaudiniai. Vyravo protestant\xc5\xb3 literat\xc5\xabra: giesmynai, atskiros Biblijos dalys, didaktiniai skaitymai. Svarbiausia knyga\xc2\xa0\xe2\x80\x93 Biblijos antrasis leidimas lietuvi\xc5\xb3 kalba (1755\xc2\xa0m. Pareng\xc4\x97 Adomas Fridrikas \xc5\xa0imelpenigis (1699\xe2\x80\x931763). Kanterio spaustuv\xc4\x97s savininkai prekiavo savo spaudiniais, jais apr\xc5\xabpindavo lietuvi\xc5\xa1kas mokyklas. Kanterio spaustuv\xc4\x97je spausdintas knygas naudojo Karaliau\xc4\x8diaus universiteto Lietuvi\xc5\xb3 kalbos seminaras.'